Hidrograficament parlando, A Fueva dista de poder-se considerar una «val» propriament dita; aproximadament un tercio d'a suya superficie en o norte la drena o río d'A Nata, afluent directo d'a Cinca que marcha rapedo por l'ueste á traviés d'o congosto d'As Natas ta morir en Cherbe, y que por recullir l'augua d'os barrancos y fuents d'a Sierra Ferrera ye de totz os ríos fovanos el que cabals más quantiosos rechistra. Os dos tercios meridionals, manimenos, es drena la Usía, con una cuenca de tot independient, que, anque de total recorre más kilometros y tiene un numer más gran d'afluents que A Nata, por no contar con as filtracions freaticas y con as precipitacions nivosas que percolan d'as alturas en a Sierra Ferrera, no adube lo mesmo nivel de cabals quan muere en a Cinca en Mediano. O río Formigals ye lo prencipal afluent d'a Usía á man de Moriello de Monclús, aportando-le-ie toda l'augua replegada dende Caneto, Trillo y Salinas dica Troncedo, grosso modo'' a metat d'a suya compleguera dica lo punto de l'aportación.